บัญชีกลางยอมขึ้นเงินเดือนครู8%
กรมบัญชีกลางยอมขึ้นเงินเดือนให้ครู 8% ระหว่างรอกฤษฎีกาตีความ ยันไม่ได้เรียกเงินที่จ่ายไปใน 2 เดือนคืน หรือห้ามเบิก
18 ส.ค. 2554

กรมบัญชีกลางยอมขึ้นเงินเดือนให้ครู 8% ระหว่างรอกฤษฎีกาตีความ ยันไม่ได้เรียกเงินที่จ่ายไปใน 2 เดือนคืน หรือห้ามเบิก 
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า กรณีปัญหาการปรับขึ้นเงินเดือนข้าราชการครูและบุคลากรทางการศึกษา 8% ตามพระราชบัญญัติเงินเดือน เงินวิทยฐานะ และเงินประจำตำแหน่งของข้าราชการครูและบุคลากรทางการศึกษา (ฉบับที่ 2) พ.ศ. 2554 ซึ่งกรมบัญชีกลางได้ออกหนังสือเวียนให้ชะลอการเบิกจ่าย เพราะต้องรอสำนักงานคณะกรรมการกฤษฎีกาตีความว่าทำได้หรือไม่นั้น ไม่ได้มีการห้ามเบิกจ่าย โดยหากมีการตั้งฎีกาขอเบิกเข้ามาก็จะจ่ายไปตามนั้น และได้จ่ายมาแล้ว 2 เดือน 
“ผมยืนยันว่าจะไม่มีการเรียกคืนเงินเดือนที่จ่ายไปแล้วดังกล่าวด้วย สาเหตุที่ต้องทำหนังสือให้ชะลอการเบิกจ่าย เพราะตอนนี้ยังไม่แน่ใจข้อกฎหมาย เนื่องจากมีปัญหาเรื่องการตีความในข้อกฎหมายเท่านั้น” นายรังสรรค์ กล่าว
อธิบดีกรมบัญชีกลาง กล่าวว่า การขึ้นเงินเดือนครูเป็นการปรับเงินเดือนกันภายในของกระทรวงศึกษาธิการ โดยปกติจะไม่ต้องผ่านคณะกรรมการเงินเดือนแห่งชาติ (กงช.) และไม่ต้องเสนอคณะรัฐมนตรี เนื่องจากในกรณีเงินเดือนข้าราชการครู มีบทบัญญัติมาตรา 6 วรรค 2 ของ พ.ร.บ.เงินเดือน เงินวิทยฐานะฯ ให้เป็นไปตามหลักเกณฑ์ที่สำนักงานคณะกรรมการข้าราชการครูและบุคลากรทางการศึกษา (ก.ค.ศ.) กำหนดจึงทำได้
นายกรณ์ จาติกวณิช รมว.คลัง กล่าวว่า ได้หารือร่วมกับนายชินวรณ์ บุณยเกียรติ รมว.ศึกษาธิการและอธิบดีกรมบัญชีกลาง โดยอธิบดีกรมบัญชีกลางได้ยืนยันว่า กรมบัญชีกลางเข้าใจกระบวนการทั้งหมด และไม่ได้ชะลอการขึ้นเงินเดือน หรือเรียกคืนเงินเดือนแต่อย่างใด เดือนต่อไปสามารถเบิกจ่ายได้ตามปกติ การเบิกจ่ายเงินเดือนครูสามารถดำเนินการต่อไปได้ตามกฎหมาย